
Text rozhodnutia
Súd: Krajský súd Prešov Spisová značka: 3Sd/47/2014 Identifikačné číslo súdneho spisu: 8014200741 Dátum vydania rozhodnutia: 03. 07. 2014 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2014:8014200741.2 Uznesenie Krajský súd v Prešove v právnej veci navrhovateľky V. A., bytom P. XXXX/XX, V. nad K., proti odporkyni Sociálnej poisťovni, ústrediu v Bratislave, Ul. 29. augusta č. 8, o výšku invalidného dôchodku takto r o z h o d o l : Súd konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Rozhodnutím zo dňa 2.4.2014 č. XXX XXX XXXX odporkyňa podľa § 73, § 112 ods. 4, 6 a § 82 zákona č. 461/2003 Z. z. o sociálnom poistení znížila navrhovateľke sumu invalidného dôchodku od 4.5.2014 na 138,00 EUR mesačne. Odôvodnila to tým, že od 10.3.2014 je jej pokles schopnosti vykonávať zárobkovú činnosť 45%, čo je výsledkom posúdenia zdravotného stavu navrhovateľky posudkovým lekárom sociálneho poistenia Sociálnej poisťovne, pobočky Vranov nad Topľou zo dňa 10.3.2014, čo malo vplyv na určenie sumy invalidného dôchodku, keďže tá sa vypočíta podľa § 73 ods. 2 zákona č. 461/2003 Z. z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, aktuálna dôchodková hodnota a percentuálny pokles schopnosti vykonávať zárobkovú činnosť. Pri určenom percentuálnom poklese schopnosti navrhovateľky vykonávať zárobkovú činnosť je suma invalidného dôchodku 130,20 Eur k čomu patrí zvýšenie 7,80 Eur mesačne podľa § 82 zákona č. 461/2003 Z. z. Navrhovateľka podala proti tomuto rozhodnutiu nárok na preskúmanie zákonnosti a postupu, pretože nesúhlasí so znížením poklesu schopnosti vykonávať zárobkovú činnosť z 80% na 45%, pretože CT vyšetrením zo dňa 1.4.2014 jej bola potvrdená predchádzajúca choroba, ktorá bola príčinou jej invalidity, liečba sa u nej začína znovu. Priložila kópiu odborného posudku o invalidite zo dňa 10.3.2014 i kópiu novej lekárskej správy zo dňa 23.4.2014. Odporkyňa vo svojom vyjadrení uviedla, že po podaní opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia Sociálnej poisťovne pobočka Vranov nad Topľou dňa 2.6.2014 so záverom, že navrhovateľka je invalidná, pretože pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu bola u nej určená na 80% od 10.3.2014. Na základe zmeny v posúdení zdravotného stavu navrhovateľky bolo rozhodnutím č. XXX XXX XXXX 0 zo dňa 17.6.2014 podľa § 112 zákona zrušené napadnuté uznesenie o znížení sumy invalidného dôchodku a navrhovateľke bolo v celom rozsahu vyhovené. Navrhla konanie zastaviť. K vyjadreniu pripojila nové rozhodnutie zo dňa 17.6.2014 s tým, že navrhovateľke patrí naďalej invalidný dôchodok v sume 302,10 EUR mesačne od 04.05.2014. Navrhovateľka podaním zo dňa 19.6.2014 označeným ako späťvzatie návrhu a doručeným súdu dňa 24.6.2014 oznámila súdu, že netrvá na svojom návrhu zo dňa 24.4.2014 z dôvodu, že na rokovaní posudkovej lekárky Sociálnej poisťovne pobočka Vranov nad Topľou dňa 2.6.2014 došlo k zmene posudku a určeniu miery poklesu jej schopnosti vykonávať zárobkovú činnosť na 80%. Na základe toho požiadala zastaviť konanie. Podľa § 250l ods. 1 Občianskeho súdneho poriadku (ďalej len O.s.p.) podľa ustanovení tejto (tretej) hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250d ods. 3 (druhej hlavy) O.s.p. súd uznesením konanie zastaví, ak bol návrh vzatý späť. Tretia hlava piatej časti O.s.p. neobsahuje osobitnú úpravu postupu pri späťvzatí návrhu. Súd preto na základe podania navrhovateľky zastavil konanie na základe § 250d ods. 3 druhej hlavy O.s.p. O náhrade trov konania súd rozhodol podľa § 146 ods. 1 písm. c) v spojení s § 246c ods. 1 O.s.p., lebo žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

